**ÅRSMELDING**

**FOR**

**ÅRET 2020**

** **

**VANSE KIRKE VESTBYGDA KAPELL**

**21. 11. 2021**

**I**

**VANSE KIRKE**

**ÅRSMELDING FOR LISTA MENIGHET 2020**

I årsmeldingen gjennomgås aktiviteter og resultater i Lista menighet. Det er et stort og omfattende arbeid som utføres av ansatte og mange frivillige i menigheten, også i et år som i sterk grad er blitt preget av coronasituasjonen. En stor takk til alle som i et vanskelig år har bidratt til arbeidet i vår menighet. Ellen Cathrine Jørgensen har i år som tidligere hatt hovedansvaret for arbeidet med selve årsmeldingen. Hun står selv for mye av innholdet i rapporten og det er hun som redigerer inn det som stab og frivillige beretter fra de ulike virksomhetene.

**MENIGHETSRÅDET**

Menighetsrådet (MR) har hatt 11 møter, hvorav 2 var telefon-/mailmøter og 2 var nettmøter på Zoom. Totalt 90 saker er behandlet.

Arbeidsutvalget (AU) har hatt 10 møter, hvorav 1 var telefonmøte, og har behandlet 47 saker.

**PERSONALSITUASJONEN**

Følgende var ansatt i Lista menighet:

**Marie Madeleine Ramampiaro Hansen** – hjelpeleder konfirmantarbeid (ansvar for ledelse) 10 % stilling våren.

**Helene Penne Pedersen** – hjelpeleder konfirmantarbeid (ansvar for ledelse) 10 % høsten.

**Sigurd Fossland** - hjelpeleder konfirmantarbeid (ansvar for det musikalske) 10 % stilling våren.

**Kristina Skeibrok** – hjelpeleder konfrmantarbeid (ansvar for det musikalske) 10 % stilling høsten.

Ovennevnte stillinger dekkes gjennom givertjeneste.

**Svanhild Frøkedal** - diakon 50 % stilling tom 31.08.

**Astrid Mattingsdal Nøtland** – diakon 50 % stilling fom 01.09.

**Anniken Helèn Bang-Olsen** – trosopplærer 50 % stilling.

Ovennevnte stillinger dekkes gjennom statlige midler og givertjeneste.

Presteressurser:

**Runar Foss Sjåstad** - sokneprest 100% stilling (sykmeldt) tom 31.08. Gikk inn i ny stilling som spesialprest fom 01.09. 30 % stilling med gradvis øking til 40 % i desember.

**Kjell-Arve Vidringstad** – spesialprest 40% stilling tom 31.08.

**Paul Daasvand** – vikarprest for soknepresten 70% stilling tom 31.08.

**Hilde Sirnes** – vikarprest konfirmantarbeidet 20% stilling tom konfirmasjon i august/september.

**Lloyd Tryland** – vikar sokneprest fom 01.09.

Følgende er ansatt i Farsund kirkelige fellesråd, men virker inn mot menigheten:

**Greetje van der Wal** - organist 80% stilling.

**Bryan Breidenthal** - organist 30% stilling.

**Terje Larsen** – kirketjener 30% stilling.

**Ellen Cathrine Jørgensen** - sekretær 80% stilling (10% refunderes av Agder og Telemark bispedømmeråd pga reduksjon i prestestilling).

**STATISTIKK**

|  |  |  |  |  |  |  |
| --- | --- | --- | --- | --- | --- | --- |
| **Kirkelig handling** | **2020** | **2019** | **2018** | **2017** | **2016** | **2015** |
| Antall dåp (bosatt i soknet) | 25 | 33 | 61 | 28 | 45 | 38 |
| Antall vigsler | 4 | 7 | 8 | 3 | 13 | 11 |
| Antall gravlegginger | 48 | 36 | 46 | 68 | 58 | 53 |
| Antall utmeldinger | 13 | 11 | 11 | 19 | 38 | 15 |
| Antall innmeldinger | 3 | 3 | 3 | 4 | 1 | 1 |

**GUDSTJENESTEN**

Antall gudstjenester som er holdt er totalt 45, hvorav 6 utenom søndag/helligdager. En gudstjeneste ble gjennomført på Listaheimen (på to avdelinger).

Flere frivillige deltar i forbindelse med gudstjenesten. I Vestbygda kapell fungerer frivillige som kirketjenere/klokkere/kollektører og medliturger samt teknikere som styrer lyd og bilde. I Vanse er det klokkere, medliturger og kirkeverter/kollektører. Det er også flere som stiller opp med kirkekaffe i begge kirkene samt kirkemiddag noen ganger i året i Vestbygda kapell ifm Gubbagudstjenestene og Storsøndager. I konfirmantplanen er det lagt opp til at konfirmantene involveres i 2 gudstjenester i løpet av konfirmantåret der de fungerer som kirkeverter, medliturger osv. Dette ser vi på som svært positivt og konfirmantene ser ut til å syns det er spennende å medvirke.

Den kommunale lønnen til klokkeren og kirketjeneren i Vestbygda går til Framtidsbygget, mens lønnen til den frivillige klokkeren i Vanse går til menighetsrådet. Flere av listene for frivillig arbeid organiseres av frivillige. Det er et felles gudstjenesteutvalg for Vestbygda og Vanse, men dette har ikke vært aktivt i 2020.

**SANG OG MUSIKK - Greetje van der Wal**

Året 2020, hvor coronapandemien preger samfunnet, ble et annerledes år for oss alle. Løpende bestemmelser og råd fra helsemyndighetene brakte med seg uforutsigbarhet og usikkerhet mht planlegging og gjennomføring av diverse arrangementer. En del gudstjenester i Lista menighet ble dessverre avlyst, men det ble mulig å feire gudstjeneste digitalt med Farsund menighet.

En av konfirmasjonsgudstjenestene i vår menighet ble en friluftsgudstjeneste (22.08.) ute på Lista Fyr. Seks av årets konfirmanter valgte å benytte seg av tilbudet.

Den planlagte Tro og Lys gudstjenesten ble dessverre avlyst.

Begravelser ble gjennomført som vanlig, men med pålagte restriksjoner.

Noen vielser ble avholdt i tråd med smitteverntiltakene, mens andre brudepar valgte å utsette seremonien.

Det ble holdt flere dåpsgudstjenester med bare prest, organist og nærmeste familie til stede. Mellom seremonien var det rengjøring av alle kontaktpunkter og nok tid til at dåpsfølgene ikke støtte på hverandre.

**Gjennomførte konserter/tiltak**

26.02. Musikkandakt Vestbygda kapell på Askeonsdag. Wim Treurniet og Greetje van der

Wal i samspill på henholdsvis piano og orgel. (verker av bl.a. Mozart, Satie og Mendelssohn) prest Paul Daasvand hold tekstmeditasjon.

30.03.–30.04. I denne perioden har jeg laget 25 videoopptak fra Vanse kirke med passende orgelmusikk. De ble publisert på menighetens Facebookside.

19.09. Misjonstivoli med andakt og salmesang i Vanse kirke

01.11. Minnekonsert Frelserens kirke på Allehelgensdag. Et samarbeid med organist Wim Treurniet og diakon Astrid Mattingsdal Nøtland. Oddbjørn Stakkeland deltok med trompetspill.

**SANG OG MUSIKK arbeid tilknyttet organiststillingen i Vestbygda kapell og Bryan Breidenthal**

Planlagt musikkarbeid begynte aktivt og lovende vinteren 2020. Vanse guttekor jobbet sammen med Vest-Agder kammerkor og Skagen kirkes motetkor mot en stor jubileumsfremføring av Händels Messias 14. mars. Det ble også jobbet i samarbeid med trosopplæreren om å planlegge sangoppgaver for utvalgte trosopplæringstiltak. Menigheten tok imot en historisk klassisk gitar konsert med Runar Kjeldsberg 5. februar i samarbeid med «Onsdag i Framtidsbygget". Dette var en fantastisk konsert som trakk publikum fra hele kommunen.

Alle planlagte musikkaktiviteter i menigheten stoppet opp da Norge ble stengt 12. mars pga. pandemien. Det ble mengder av administrasjon med å avlyse Messiaskonserten, orientere oss om smittevernstiltak og finne nye konsertdatoer og alternative øvingsmuligheter for korarbeidet. Vanse guttekor gikk glipp av en uke med øvelser, men klarte å komme i gang med online øvelser en uke senere. Online øvelser fungerte bedre og bedre etter hvert, men korsangerne gledet seg da de endelig kunne samle seg igjen til vanlige øvelser. Koret sang på en gudstjeneste i Vanse kirke 11. juni og en gudstjeneste i Vestbygda kapell 20. september, men gikk glipp av sine øvrige forsangeravtaler pga. manglende gudstjenester.

Messiaskonserten ble flyttet til fastetiden 2021 og senere igjen flyttet til 2022. Vest-Agder kammerkor inngikk et samarbeid med Vanse guttekor og Lista menighet om en takkekonsert i Vestbygda kapell søndag 11. oktober som erstatning for vårens utsatte jubileumskonsert. Takkekonserten om høsten ble en dobbel jubileumsfeiring der både Vest-Agder kammerkorets 30-års jubileum og Bryan Breidenthals 40-års jubileum som organist i Vestbygda kapell ble feiret. Korene øvde inn konserten i løpet av de fem uker det var mulig å samles til øvelser fra august til oktober. Repertoaret besto av komposisjoner Bryan Breidenthal har komponert her på Lista. Kapellet var fylt til kapasitet i forhold til smittevernsregler, og Arne Marthinsen ordnet live streaming av konserten via Lista menighets Facebook side. Konsertopptaket var tilgjengelig på menighetens Facebookside ut året, og det kom positive tilbakemeldinger fra rundt omkring i verden.

Vanse guttekor begynte deretter å arbeide mot sin tradisjonelle fremføring av «Res miranda—en norsk julevandring», og Vest-Agder kammerkor begynte å øve mot samarbeidskonserten «Lyden av advent» med organisten i Feda kirke, Ådne Svalastog. Dessverre måtte begge konserter avlyses pga. smittevern-situasjonen i Farsund kommune fra slutten av oktober. Vanse guttekor måtte også avlyse sin tur til Bodø i november for å fremføre Mozarts «Requiem» siden også dette prosjektet ble utsatt et år. Guttekoret fortsatte å ha øvelser på Zoom når koret ikke kunne samles i kirken. Like før jul fikk koret igjen samles til øvelser og forberedte en post til julevandringen i Vanse. Posten ble ordnet til foran bedehuset Betel og koret fremførte enkelte sanger og lesninger fra «Res Miranda». Forbipasserende på vandringen ble oppmuntret til å synge med på englesangen «Gloria in excelsis deo». Som erstatning for årets avlyste konserter ble tre forskjellige opptak av tidligere års fremføringer av «Res miranda—en norsk julevanding» gjort tilgjengelig på nett f.o.m. de planlagte konsertdatoer og ut året. Disse opptakene var tilgjengelige via nettsidene til Lista menighet, Farsund menighet og Lister24. En stor takk til Johnny Hansen som har filmet konsertene gjennom mange år og ordnet den nødvendige tilpassingen av opptakene for streaming på forskjellige plattformer.

En god del musikkarrangementer i regi av frivillige uteble i 2020. Filming av julaften gudstjeneste ble en fin måte å inkludere flere av de frivillige musikkreftene i menighetene. Sigurd Fossland fullførte sitt år som hovedansvarlig for musikkarbeid med konfirmantene og Kristina Skeibrok overtok stafettpinnen på den fronten. Musikkutvalget hadde ingen møter og er usikker på funksjonstid i forhold til valg av nytt menighetsråd.

Helt i slutten av året fikk vår ny kirkeverge, Kristian Thorkildsen Kjørkleiv, skrive under på en gunstig avtale med TONO som forenkler rapportering av konserter og menighetenes bruk av levende musikk. Avtaler for live streaming og «on demand» visning av gudstjenester og konserter m.m. gjenstår å bli vurdert og trenger å bli systematisert i likhet med TONO-avtalen og rapportering.

**MUSIKKUTVALGET**

Musikkutvalget består av John Stanley Martinsen, Dag Sandnes, Mathias Lorentzen, Sverre

Sandnes, Bryan Breidenthal og leder Greetje van der Wal.

Musikkutvalget skal fungere som et forum for tanker og innspill og rammen er at det skal være

samsvar mellom ressurser og aktiviteter. Musikkutvalget hadde ingen møter i 2020 og er usikker på funksjonstid i forhold til valg av nytt menighetsråd.

**DIAKONI v/Astrid Mattingsdal Nøtland**

2020 må være det underligste året på lang tid å rapportere fra. Vanligvis vil årsrapporter henge sammen fra år til år – planer følges og tiltak videreføres. Men slik ble det ikke med 2020.

I mars ble hele landet nedstengt – det innebar at diakonale arrangement ble avlyst i flere måneder. Gjennom året ble fire formiddagstreff avlyst og Høstfesten måtte også avlyses. Besøk med hilsen til de som fylte 80 år, ble i stor grad gjennomført, her kan vi bare hilse og levere i døra. Hjemmebesøk ellers har for en stor del blitt erstattet av telefonsamtaler, men flere har også blitt satt på vent. Telefonsamtaler kan ikke erstatte å møtes fysisk, og det er ikke alle det fungerer for.

Andakter på Listaheimen ble avlyst fra mars til september – og ble igjen avlyst fra november og nesten fram til jul. Heldigvis fikk vi anledning til å ha julegudstjeneste for beboerne – flere av dem fikk i tillegg mulighet til å følge streamet julegudstjeneste på julaften.

Noe av det som var krevende å forholde seg til, var stadig skiftende regler og smittevernveiledere. Det gjorde all planlegging usikker. Vi landet på å avlyse bussturen vi pleier å arrangere sammen med Farsund menighet. Ei stund utsatte vi oppstart av Tro og Lys-samlinger – etter hvert valgte vi å sette dette arbeidet på vent. Men for å komme i gang med å bygge relasjoner og bli kjent med flere som etter hvert kanskje vil ha glede av disse gudstjenestesamlingene, har diakonen vært med på øvelser til Sound of Happiness gjennom hele høsten. Det har vært vel anvendt tid, og jeg gleder meg over denne muligheten.

Åpen kirke ble gjennomført i juli. Flere fikk glede av å få komme inn i Vanse kirke og få med seg noe av kirkens historie. Frivillige medarbeidere var verter. Dette tilbudet satser vi på å videreføre.

I anledning Allehelgensdag inviterte vi tradisjonen tro alle som hadde mistet noen av sine nærmeste til gudstjeneste med kirkekaffe i Vanse kirke og minnekonsert i Frelserens kirke (annethvert år i Vanse/Farsund). Vi forberedte oss ut fra gjeldene regler og var glade for å kunne gjennomføre arrangementene. I ettertid viste det seg at flere ble smittet av Covid 19 under gudstjenesten. Vi skulle gjerne vært foruten den situasjonen, at det skulle ramme akkurat den dagen flere sørgende oppsøkte kirken, var ekstra vondt.

En stor endring i det diakonale arbeidet i 2020 var at diakon Svanhild Frøkedal gikk av med pensjon og avsluttet sin tjeneste. Siste måneden hun var ansatt, ble hun sykemeldt – dermed ble avslutningen annerledes enn planlagt. Astrid Mattingsdal Nøtland (undertegnede) overtok stillingen fra 1. september. Nå utgjør diakonstillingen på Lista og stillingen i Farsund 100 % - slik den opprinnelig gjorde.

Jeg er takknemlig for å være i gang på Lista, men jeg skal ærlig innrømme at det har vært ei underlig tid å begynne i, med så mange restriksjoner og så mye som har blitt avlyst. Smittesituasjonen i november «satte en støkk» i meg - jeg var forsiktig før for å redusere sjansen for å smitte noen, men etter det lokale utbruddet har jeg fått enda mer respekt for situasjonen.

Jeg hilser likevel stadig på nye og gleder meg til å komme i kontakt med enda flere – både i forbindelse med gudstjenester og arrangement, og i samtaler og hjemmebesøk.

I 2021 skal den lokale diakoniplanen revideres. Å se etter muligheter til å fornye og videreutvikle det diakonale tilbudet, er viktig. Diakoni skal møte aktuelle behov og må derfor stadig være våken for hva som rører seg i samfunnet. Har du tanker, ideer og kanskje lyst til å engasjere deg, er du varmt velkommen til å ta kontakt.

**Tusen takk** til hver av dere som var med i det diakonale arbeidet gjennom 2020 – enten i anledning formiddagstreff, kirkekaffe, Åpen kirke, skyss, hjemmebesøk eller annet. En spesiell takk til dere som var med selv om det kostet dere litt ekstra å engasjere dere i ei annerledes tid.

Diakoniutvalget i Lista menighet bestod i 2020 av: Kirsti Olsen (leder), Victor Pedersen, Bjørg Pedersen, Bernt Arnt Heskestad, Margaret Helen Johnsen Bouwman, Maria Lervik (menighetsrådet) og Svanhild Frøkedal/Astrid Mattingsdal Nøtland.  
  
**MISJON**

Lørdag 19. september var det Misjonstivoli på menighetssenteret i Vanse. Arrangementet er en del av trosopplæringen i Lista menighet og var et samarbeid med trosopplærer Anniken Helen Bang-Olsen. Elever som gikk i 7. klasse var med og arrangerte. Dessuten hadde vi god hjelp av noen konfirmanter og voksne.

Elin Oveland fra NMSU hadde en gjennomgang for oss i Vanse kirke, der hun holdt andakt og hadde misjonsinformasjon om Madagaskar. Resten av programmet for dagen var som ved tidligere arrangementer.

Referat fra misjonstivoli ble sendt til Menighetsbladet og NMS-Sør regionblad.

Det var også ønskelig å ha en misjonsgudstjeneste i en av kirkene, men dette ble satt på vent pga. prestesituasjonen i menigheten og koronapandemien.  
  
**TROSOPPLÆRINGSARBEIDET OG TROSOPPLÆRINGSUTVALGET (TU)**

Det har vært et annerledes år i trosopplæringstiltakene. Noen ting kom man i gang med før Norge gikk i «lock down» pga. coronaviruset, men restriksjoner pga. dette viruset har preget mye av tiltakene mot barn og unge, dessverre. Så har det vært lokale restriksjoner pga. smitteutbrudd i nærmiljøet på sen-høsten.

**På våren ble følgende aktiviteter avholdt:**

- 11-årsbibel: utdeling i Vanse og Borhaug samt bibelsamling.

- Onsdagsklubben-KIDS for 2. klassinger: tre samlinger i Vanse og vi rakk en i Borhaug før «lock

down» i mars.

- Babysang: 6 samlinger.

**Følgende aktiviteter ble ikke gjennomført på våren pga. coronarestriksjoner:**

- Tårnagenthelg - digital samling med konkurranse.

- Småbarnsang.

- Kickstart konfirmasjon.

Trosopplærer Elen Kristin Meberg Seim i Farsund og jeg lagde tre digitale samlinger: 2 småbarnsang-samlinger med andakt som ble lagt ut på «Trosopplæring i Lista menighet» sin Facebookside, og en pinsesamling med trosopplærer Nina Mikalsen og Randi Bø Osen i Flekkefjord menighet. Disse ble også lagt ut på Facebooksiden og vi fikk vi gode tilbakemeldinger på alle tre.

**På høsten ble følgende aktiviteter avholdt:**

- Misjonstivoliet.

- 4-årsbok i Vanse kirke og Vestbygda kapell, og samlinger på kvelden i forkant av

gudstjenestene begge stedene.

- Småbarnsang for 1-4-åringene: en samling før lokale coronarestriksjoner trådde i kraft.

**Følgende aktiviteter ble ikke gjennomført på høsten pga. coronarestriksjoner:**

- 6-årsboksamling og utdeling i Vanse kirke og Vestbygda kapell.

- Onsdagsklubben-tweens for 4. klasse i Vanse og på Borhaug.

- LysVåken.

**Trosopplæringsutvalget (TU) bestod av følgende medlemmer 2020:** Anniken Bang-Olsen – leder/trosopplærer Camilla Tønnessen Skaara - representant menighetsrådet Børge Tjørn – representant menighetsrådet

TU prøver å treffes en gang i halvåret og ellers ved behov, og på våren ble det holdt et møte i januar og februar, og på høsten i august. På TU snakker man gjennom tiltak som har vært og ser frem mot de nye tiltakene som skal settes i gang. TU er en veldig god hjelp for trosopplærer for å gjennomføre trosopplæringsplanen.  
  
**KONFIRMANTARBEIDET**

**2019/2020 konfirmantkullet v/Hilde**

Vårsemesteret startet og vinteren kom med Knaben-leir «som vanlig». Stort engasjement og høyt energinivå preget denne gjengen, og i alt fra rebusløp med bl.a. Mesternes Mester poster til eget kveldsshow så ga de alt!

Men fra 12. mars ble alt annerledes…

Coronaen rammet oss, og vi måtte avlyse fysiske oppmøter i april og mai. Men, vi fullførte undervisning fra FB siden vår, og hadde både fasteaksjonen og tema om kirke og engasjement online. Kai Steffen Østensen/leder av bispedømmerådet og tidligere konfirmant og konfirmantleder, holdt et flott foredrag. Han fortalte foruten om engasjementet sitt i kirken og også hvordan det var å vokse opp som homofil og konfirmantleder på Lista. Denne undervisningen fikk vi høre at også flere foreldre fikk med seg, og det syntes vi var stort!

Flere utfordringer fulgte … Hvordan ta konfirmantbilde smittevennlig? Hvordan få plass til all familie på konfirmasjonene? Vi valgte å ta konfirmantbilde ute ved fyret, og en fantastisk Janet Penne fraktet alle konfirmantkappene ut dit! Dette synes NRK var spenstig nok til at de kom og filmet oss og intervjuet flere av konfirmantene – gøy!

Vi var også heldige da man i slutten av mai/begynnelsen av juni åpnet skolene igjen, og vi fikk lov til å samle 50 i kirken. Da ble det både sommeravslutning med is og KONFIRMANTDÅP i Vestbygda kapell!

Konfirmasjonene ble utsatt til august, og vi avholdt til sammen 5 stykker for å få plass til flest mulig. En spesiell opplevelse med utendørskonfirmasjon i hagen på fyret (med over 100 til stede), og ellers ble konfirmantene fordelt slik at hver familie i alle fall kunne ha med 12-15 gjester hver.

Igjen må det rettes stor takk til konfirmantlederne, lovsangsteamet, kjøkkengjengen, sofagruppeledere og andre voksenledere – dere er med på å gjøre konfirmasjonstiden uforglemmelig for konfirmantene! Vil også rose vår menighetssekretær, Ellen, for all organisering rundt digitalisering av fasteaksjonen, nye oppsett for konfirmasjonene m.m. – hun er gull verd.

**2020/2021 konfirmantkullet v/Helene og Kristina**

Konfirmantåret startet 6. september med presentasjon av konfirmantene på gudstjeneste i Vanse kirke, hvor ledere og lovsangsbandet deltok. Etter presentasjonsgudstjenesten ble det avholdt foreldremøte, hvor årets/høstens plan ble presentert.

Torsdag 17. september ble første storsamling holdt, med tema "kjærlighet". Konfirmantene deltok aktivt i undervisningen og under aktivitetene. Her var lovsangsbandet, hjelpeledere og frivillige/matansvarlige med.

Fredag 9. oktober var det Superkveld i Framtidsbygget. Eric Tryland m/band holdt talentiade og konsert. I tillegg var det sang av lovsangsbandet, andakt og ellers aktiviteter/matservering for konfirmantene.

Pga. usikker coronasituasjon i Farsund store deler av november, og i henhold til lokale smittevernsrestriksjoner, ble alle planlagte samlinger innendørs avlyst frem til jul. Søndag 20. desember inviterte menigheten til smittevennlig julevandring i Vanse (prestegården, kirken, Betel og Selvvaagparken). Grunnet lite mulighet for undervisning og samlinger i november/desember, ble julevandringen en obligatorisk del av konfirmantundervisningen. Omtrent 100 mennesker deltok på vandringen, derav flere konfirmanter.

Vi har en flott gjeng med hjelpeledere med oss og de er vi veldig glade og takknemlige for!

**Lovsangsbandet** består av totalt 7 musikere og sangere, samt en tekniker som styrer lyd og bilde. Bandet deltar på storsamlingene og noen gudstjenester, men på grunn av smittevern har vi denne høsten kun fått spille sammen tre ganger.  
  
**SØNDAGSSKOLENE**

**Vanse søndagsskole** er for tiden ikke i virksomhet på grunn av mangel på leder.

**Borhaug søndagsskole v/Åse Lervik**Ute på Borhaug har vi søndagsskole, selv om det har vært veldig redusert det siste året. Vi har 16-17 medlemmer, men antallet varierer veldig, ikke minst i disse coronatider. Likevel forsøker vi så godt vi kan.

Vi er 5 søndagsskolelærere, og vi pleier å samles hver 14. dag. Dette siste året har mye blitt avlyst, bl.a. juleverksted og juletrefest, men vi leverer ut søndagsskolebladet ‘Barnas’ i postkassene når vi ikke kan samles. Så håper vi på lysere tider og masse barn på søndagsskolen igjen. ‘Jesus til barna’ er et godt motto

**Stave-Langeland Onsdagsskole v/Janet Penne**Vi hadde 2 samlinger på våren 2020 med 4 gutter innskrevet før coronaen stengte hele Mandagsskolen.

Vi startet opp igjen 7. oktober på Frøyland. Samtidig skiftet vi fra Mandagsskole til Onsdagsskole. Dette var helt perfekt og vi fikk 10 helt nye barn + 7 voksne inkludert Hans Olav og jeg som er ledere.

De 4 guttene sluttet etter første semester. Vi fikk kun 1 samling til som var den 21. oktober for da kom coronasmitten til Farsund og vi måtte stenge Onsdagsskolen og holde den stengt resten av 2020. Vi er likevel utrolig takknemlig for ny oppblomstring av medlemmer og alle 10 barna og de voksne vil være med når onsdagsskolen kan starte igjen i 2021.

Dette betyr at vi har hatt innskrevet 14 barn som alle har betalt medlemskontigenten for 2020 på kr. 50,-. I tillegg har det vært 7 voksne inkludert lederne. Janet Penne er hovedleder.

Vi bruker tekstopplegget ‘Sprell Levende’ fra Søndagsskolen Norge, et kjempespennende tekstopplegg som både barn og voksne liker. Tekstopplegget er imidlertid dyrt og kostet kr. 6.440,- for 2020. I tillegg gir vi bladet Barnas til barna og det koster 1.664,-: Vi fikk kr. 1.000,- i kulturmidler fra Farsund kommune og kr. 5.860,- i frifondmidler fra Søndagsskolen Norge fordi vi leverer årsrapport innen 15. februar hvert år. Av Frifondmidlene på kr. 5.860,- gis kr. 4.000,- fordi vi benytter Sprell levende og resten kr. 1.860,- ble beregnet ut ifra hvor mange barn som var innskrevet i 2019 og som betalte medlemskontigent.

Vi er også veldig takknemlig for å få tildelt gave fra Lista menighet når det blir samlet inn kollekt til søndagsskolene på Lista.  
  
**Menighetssenteret v/Asbjørn Skøien**

Nytt husstyre for Lista Menighetssenteret 2020-2023 består av Tor Glenn Danielsen, Odd Harald Reve, Terje Nordhassel, Terje Skjoldal, Liv Lyngsvåg og Asbjørn Skøien.

På grunn av pandemien har vi bare hatt ett konstituerende styremøte siden mars 2020. Senere saker er drøftet pr. tlf eller e-post. Det har vært én felles dugnad.  
  
Styret har jobbet en del med oversikt over mandat og ansvar for Menighetssenteret og låve-bygningen og med å finne økonomiske skillelinjer mellom menighet og fellesråd. Bygningene eies av menigheten, men kontorer til administrasjon og lokaler til kirkegårdsarbeidere ligger under fellesrådets ansvar.

Nye utleieregler, retningslinjer og oppslag har også tatt tid å utarbeide, og noe av dette ligger fortsatt til behandling i MR.

Dugnad på Menighetssenteret er delvis utført utvendig med maling og innvendig med vasking, reparasjoner og rydding, men det blir stadig vanskeligere å få noen til å være med på dugnad. Nye sammenleggbare bord er innkjøpt, men nye trekk til sofagruppene har vi ikke hatt økonomi til. Imidlertid fikk vi en stor gave på 50 lite brukt stoler fra Stave Bedehus. En del eldre stoler er blitt solgt. Mye interiør/inventar trenger å bli fornyet.

En ny komfyr måtte kjøpes til kjøkkenet, og en ny defekt oppvaskmaskin til kirkegårdsarbeidernes spiserom måtte erstattes med en ny. Nye lydtette dører til kontorene er bestilt og vil bli innsatt jan/feb. 2021.

Økonomien styres av leieinntekter fra kommunen via fellesrådet og utleie av Menighetssenteret, men det er på langt nær nok til å dekke alle de ønskede behov.

En takk rettes til alle som har deltatt på dugnad og som ellers har bidratt til å opprettholde den standarden vi er i stand til å holde.  
  
**GUBBA v/Ann Kristin Stave**

**Gubba har i løpet av året 2020 hatt følgende aktivitet:**

Planlagt og vært aktive på 2 Gubbagudstjenester i Vestbygda kapell

Planlagt og gjennomført filming av julaftengudstjeneste

2 kirkemiddager i Framtidsbygget

Det ble dessverre avlyst flere Gubbagudstjenester, kirkemiddager og også påsketur m/Egghunting på Nesheimsanden.

**FRAMTIDSBYGGET v/Ann Kristin Stave**

Framtidsbygget har også dette året blitt brukt til aktiviteter og arrangementer som en viktig del av menighetsarbeidet. Vi hadde ordinær aktivitet frem til mars, da hele landet gikk i «lockdown». Dessverre har mange arrangementer og aktiviteter blitt avlyst, men det er gledelig at vi har klart å gjennomføre noe aktivitet med smittevernstiltak i løpet av høsten.

Dette året har vi hatt 2 populære storsøndager, hvor menigheten samles etter gudstjeneste til kirkemiddag. Middagene preges av gode spennende supper med tilbehør, trivsel og samtaler. Her må vi virkelig berømme den mannsterke kjøkkengjengen som bidrar til de velsmakende middagene som menigheten får nyte godt av.

Det har i løpet av året kommet inn ca. kr. 295 000,- til Framtidsbygget. Pengene er i hovedsak kommet inn gjennom givertjeneste/gaver, lotteri, klokkertjeneste i kapellet, kollekter, utleie, Hyggekvelder og salg av adventskalender. Årets Lista Marked ble avlyst og dermed er årets innsamlet beløp betydelig redusert ift. fjoråret.

I tillegg har private långivere omgjort kr. 60 000,- til gave. Samlet i 2020 har det totalt kommet inn kr. 355 000,- til Framtidsbygget. Dette er et betydelig mindre beløp enn i 2019, men utfra de aktivitetene og arrangementene som vi har klart å gjennomføre til tross for Korona, så må vi være fornøyde med inntektene i 2020.

Tusen takk til alle som har bidratt med penger, dugnadsarbeid og, ikke minst, kommer på arrangementer som vi arrangerer. Mange legger ned mye engasjement, tid og ressurser i Framtidsbygget og det som skjer her, noe vi er ydmyke og takknemlige for. Vi ser frem til at Framtidsbygget fortsatt kan tjene menighetens arbeid!  
  
**FRAMTIDSBYGGETS ADVENTSKALENDER v/Ann Kristin Stave**

Dette var andre året vi solgte adventskalendere til inntekt for Framtidsbygget. Salg av kalendere på menighetsarrangementer og på dørene i bygda kunne ikke gjennomføres. Vi solgte adventskalendere med markedsføring på Facebook/hjemmesiden til Lista menighet hvor folk Vippset penger og fikk levert kalenderne i postkassene i Vanse/Borhaug området. I tillegg ble det solgt kalendere på Joker! Tusen takk til Joker som er positiv til å bidra!

Det har vært mye positive tilbakemeldinger og omtale av kalenderen. Spesielt i år satte folk pris på og syntes at det var gøy at det «skjedde noe i adventstiden». På Facebookgruppen, hvor dagens vinnernummer ble annonsert hver morgen, har det vært stor aktivitet. Til sammen ble det solgt 350 kalendere.   
  
**ONSDAG I FRAMTIDSBYGGET V/Ann Kristin Stave**

«Onsdag i Framtidsbygget» har hatt program hver onsdag, men pga. pandemien ble flere onsdager og deler av programmet avlyst. Det er sosiale samlinger med variert tema og innhold hver onsdag. Dette året har vi hatt filmkveld, lagekveld, spasertur, salmekvelder, temakvelder, bibellesekvelder, Hyggekvelder mm. Kveldene har fått en varm mottakelse og folk gir hyggelige tilbakemeldinger på at disse kveldene er viktige for dem og for fellesskapet.  
  
**LISTA MARKED v/Ann Kristin Stave**Lista Marked skulle dette året ha funnet sted lørdag 28. mars på Mannskapsmessa i Lista Fly- og næringspark, men ble dessverre avlyst.

**SPEIDERNE v/Jan Martinsen**

Året 2020 har, som for alle andre, vært et veldig spesielt år også for speiderne. Vi har fått redusert aktivitetene våre betraktelig, og vi har også hatt litt frafall av medlemmer. Ellers prøver vi å drive speidergruppa slik som vi har gjort i mange år, med fokus på at speiderne skal bli glade i å være ute i naturen, og at de skal være greie med hverandre.

Som vanlig er det paragraf 4 i speiderloven vi er mest opptatt av: ***§ 4 En speider er en god venn.***

Vi begynte speideråret allerede 2. januar med juletrefest i Vanse sentrum/Selvaagparken.

I tillegg hadde vi flere turer til leirområdet vårt ved Beiskevann, bakemøte på Lista U-skole og brettspillkveld på Herredshuset før vi reiste til Knaben Leirskole sammen med 1. Lyngdal speidergruppe. Det var en kjempefin tur, med skigåing, bading i svømmehallen, tur i gruva og sosialt samvær.

Da vi kom hjem fra Knabenturen, møtte vi koronapandemien for første gang. Speider-arbeidet ble satt på vent, og vi håpet at koronapandemien skulle gå over ganske raskt.

17. mai feiringen ble også veldig annerledes, men tradisjon tro, hadde vi flaggheis ved Herredshuset mens Lista Musikkorps spilte nasjonalsangen.

Før vi tok sommerferie, hadde vi to speidermøter inkludert tradisjonell sommeravslutning med grilling og bading på Lindland.

Vi startet opp igjen speiderarbeidet 2. september med en padletur ned Vansebekken til Nesheimsanden. Det er en flott tur som trygt kan anbefales til alle som liker kanopadling.

Vi pleier ikke å konkurrere så mye på speideren, men av og til er det noen som blir litt vel ivrige. Mannskapet i en av kanoene fikk det for seg at de skulle padle forbi noen av de andre kanoene, og da gikk det så fort at de padlet rett på land, og veltet! Det gikk bra, ingen skadde speidere, og kanoen var også like hel.

På grunn av koronapandemien, har vi bare hatt utemøter i høst. Vi har blant annet vært på sopptur i Kjørrefjordskogen, fottur til Varnes fyr, flere turer til Beiskevann og på søppelplukking på Skjoldnes.

Det gøyeste med speideren er nok uten tvil turene, enten det er overnattingsturer eller bare tur på vanlig speidermøte. Vi hadde planlagt 2 overnattingsturer på høsten, men vi fikk bare gjennomført den ene. Vi overnattet i gapahuken ved Beiskevann fra fredag 23. til lørdag 24. oktober. Vi hadde rigget oss godt til med presenninger og selv om det regnet en del, holdt vi oss stort sett tørre og varme. Lørdagen var vi på tur til Knyggen. Det er et flott utsiktspunkt der man ser både til Lindesnes og langt utover Listalandet.

Foreldrene til speideren er gode til å møte på dugnad. Vi hadde som vanlig salg av pyntegrønt og opphenging av julelys i Vanse og Farsund til inntekt for speideren.

I løpet av 2020 er det 4 av roverne som har sluttet/flyttet for å studere, 2 speidere som har sluttet, og vi har fått 4 nye speidere.

Medlemmene i Vanse speidergruppe pr. 31.12.2019 fordelte seg slik:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Alder | 60+ | 50+ | 40+ | 20+ | 20 | 15 | 14 | 13 | 12 | 10 | Totalt |
| Antall | 1 | 2 | 1 | 1 | 1 | 3 | 6 | 5 | 2 | 4 | 26 |

Ledere pr. 31.12.2020: Mads Holen, Michal Salvesen, Hilde Stave, Monica Martinsen, Tom-Johnny Karoliussen og gruppeleder Jan Martinsen.

**Er det noen som har lyst til å prøve seg på speideren, kan de bare ta kontakt med Jan.**

Gruppa har epost: [1vansespeidergruppe@gmail.com](mailto:1vansespeidergruppe@gmail.com) og Facebook side: 1.Vanse speidergruppe. Jan Martinsen treffes på tlf 91689086.

Gruppa er registrert hos Norsk tipping, så hvis det er noen som tipper som vil gi sin «grasrotandel» til oss, kan dere registrere vårt organisasjonsnr: 911913062, så får vi noen kroner.  
  
**MENIGHETSBLADET**

**REDAKSJON**Redaksjonen består av: Synnøve Johanne Rydningen (red), Hans Arne rogn, Åsa Skogen Vaagsvold, Randi Lohndal Frestad, Victor Pedersen, Sissel Marthinsen (fra nr. 3) og Elisabeth Rogn (korrektur).

**PRODUKSJON OG DISTRIBUSJON**Vi har gitt ut 4 nummer i 2020. Bladet trykkes som før hos Snartrykk i Farsund, 36 sider, format 17+24, opplag 4200 eks. Det er fortsatt Schibsted som står for distribusjonen, unntatt Herad og postboksene, som Posten leverer til.  
Problemene med mangelfull levering har ikke minsket, heller økt. Julenummeret ble ikke distribuert til store områder i kommunen. Gjennom kontakt med Schibsted er det innført en del nye sikkerhetsrutiner og skiftet ut ombærere fra og med nyttår 2021. Vi håper å få i gang frivillig ombæring, men planleggingen har blitt forsinket på grunn av koronatiltakene.

**REDAKSJONSMØTER**Vi har redaksjonsmøter i forkant av hvert blad. Et av dem har foregått via epost.  
Før sommeren hadde vi en sammenkomst hvor Hanne Lervik delte med oss fra kurs i regi av KA om å lage menighetsblad.

**ØKONOMI**  
I forbindelse med skifte av kirkeverge, ønsket redaksjonen å få formalisert ansvaret for økonomi og regnskap og skrev et brev til begge MR 7.7.2020. Menighetsrådene har tatt saken opp i FR som har vedtatt at kirkevergens ansvarsområde skal dekke regnskapsføring for MB, herunder fakturering og purring av utestående fordringer, betaling av fakturaer og distribusjon til MBs betalende abonnenter. samt være assosiert medlem av øknomikomiteen. Komiteen er opprettet med Bjørn Elle som leder, men har ikke hatt noe møte pga. coronarestriksjonene.  
 **REGNSKAP: 2020 2019**Layout/trykking kr. 117 520 kr. 113 942  
Distribusjon/porto kr. 29 631 kr. 35 880  
Gaver/annonseinntekter kr. 143 748 kr. 136 194

**Underskudd: kr. 4 665 som dekkes av begge MR.**

Gaveinntektene har vært gode dette året, og bedre enn tallene viser, for vi har mistet flere sponsorannonsører dette året.  
  
**KOR**

**BARNEKORET FYRLYSET**

Fyrlyset hadde til sammen 7 øvelser i løpet av året. I tillegg hadde koret «Hallo-venn» feiring, karneval og en opptreden i Framtidsbygget.

Øvelsene har som tidligere vært på mandager i oddetallsuker. Åse Lervik og Else-Marit Eikeland har laget middag til korets medlemmer før øvelsene.

Lederne dette året var Camilla Tønnessen Skaara, Miriam Efteland og Monica Helen Stålesen. Harald Lervik har stått for lyden og Kim Tønnessen Skaara har tatt seg av økonomien.

Per 31.12.20 var det 17 medlemmer. Det har vært god oppslutning på øvelsene selv om det ikke ble like mange øvelser som det ellers ville ha vært.

**VANSE GUTTEKOR – DEO GLORIA** (se MUSIKK OG SANG – Vestbygda)

**UNGDOMSKORET VOICES**

Ungdomskoret Voices samlet seg hver onsdag på bedehuset fra klokken 19 til 21, frem til mars 2020. Antall personer på hver øvelse var ca. 20. På samlingene startet vi med en lek, før selve øvelsen begynte. Vi hadde matpause ca. klokken 20 med mat fra medlemmers foreldre. Et par onsdager i året gjorde vi andre sosiale aktiviteter istedenfor øvelse, som spillekveld eller lek ute.

På grunn av coronautbruddet, sendte vi i styret ut en melding den 11. mars 2020 om at koret ikke ville samles før utbruddet hadde roet seg ned. Ettersom utbruddet varte frem til sommeren, fikk vi dessverre ikke hatt den våren vi pleide, med opptredener, tur eller en avslutning. Flere medlemmer i styret flyttet vekk i august 2020, og på høsten var det ikke aktivitet i koret.

Styret besto av Linnea Tønnessen, Emma Havaas Lorentzen, Elise Lervik, Sander Stave Lorentzen, Sigurd Fossland og meg Marie Madeleine R. Hansen.   
  
**ANNET ARBEID**

* **Mannsutvalget** har ikke hatt aktivitet i 2020.
* **Det er** **flere bibelgrupper** som har sine møter i hjemmene.
* **Yngresarbeid** foregår på ulike bedehus i Lista menighet, på Borhaug og i Vanse. Konfirmantene er med og hjelper Lloyd Frestad på Yngres i Vanse gjennom hele året.
* **Gullkonfirmantene** hadde samling i august. De danner selv komité for arrangementet som består av deltakelse på gudstjeneste på søndagen og festmiddag etter gudstjenesten.
* **Menighetens årsmøte** ble gjennomført i Vanse kirke etter gudstjenesten den 1. mars i Vestbygda kapell.

**SLUTTKOMMENTAR**

Som det kommer frem av årsmeldingen har det vært et spesielt år. Året begynte som det pleier, med gudstjenester, aktiviteter og arrangementer av ulike slag, men fra 12. mars ble plutselig situasjonen annerledes. Smittesituasjonen i landet vårt førte til en nedstengning som også fikk stor betydning for kirke og menighet. Mange gudstjenester og faste aktiviteter måtte gå ut. Vi er blitt utfordret som menighet på nye måter. Mange har nok vært bekymret for hva denne situasjonen vil gjøre med oss. Gledelig midt opp i det hele er det at det har vært vist mye kreativitet og evne til å møte de nye utfordringene på en god måte slik det kommer frem i årsmeldingen.

Noe av det vanskelige har vært å balansere smittesituasjonen til hva som til enhver tid bør finnes av virksomhet i menigheten. Til tross for dette fikk vi som menighet på høsten nærkontakt med smitteutbrudd inn i våre rekker, noe som nok har gjort oss enda mer forsiktige enn det noen synes har vært nødvendig.

I løpet av året har det også skjedd mye med tanke på stabssituasjonen. Med tilsetting av kirkeverge og sokneprest (endelig tilsatt i januar 2021), spesialprest, trosopplærer og diakon, har menigheten vår i løpet av året gått fra en situasjon preget av vakanse og mye vikarbruk til mer stabilitet og en etablert stab. Det er vi som menighet svært glade for. Det har vært flott å få så mange nye gode medarbeidere inn i menigheten vår.

«Det er en tid for alt» står det i Forkynneren og som kirke og menighet er vi kalt til å leve våre liv, tjene Gud og hverandre gjennom skiftende tider. Ordene er en påminnelse om at det er viktig å forsone seg med livet slik det faktisk er. Det kan vi med frimodighet gjøre siden vi tjener en Herre som selv møter oss med den samme kjærlighet hver eneste dag slik det står så fint uttrykt i Hebr.13.8: Jesus Kristus er i går og i dag den samme, ja, til evig tid.

Takk til dere alle – frivillige og ansatte - for at dere er en del av dette viktige arbeidet!

**Lista Menighetsråd**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dag Sandnes Ellen Cathrine Jørgensen**

**Leder Lista Menighetsråd Sekretær/daglig leder**